Nobeda ‘Ocalanî rê azadî’ ke 25’ê Hezîran a 2012’î de bajarê Strasbourgî yê Fransa de meydanêkê verê awanîyanê Konseya Ewropa, Komîteya Vernîgirewtişê Îşkenceyî (CPT) û Mehkemeya Heqanê Merdiman ê Ewropa (MHME) de dest pêkerde û çalakîya tewr demderge ya bêmabên a şarê Kurdî û dinya ya.
Wayîrê fikirê na çalakîye Essa Moosa yo ke Afrîkaya Başûr de pîya bi Nelson Mandelayî hemverê rejîmê Apartheîdî yê nîjadperestî de mucadele kerdêne. Moosayî heman wextî de avûkatîya Mandelayî zî kerdebî.
Her hewte grûbêka newî welatêkê cîyayî yê Ewropa de nobete gêna û pîya bi serd, germ û varanî her roje waştişê seba azadîya Ocalanî anê ziwan. Nobedarî her roje saete 07:30 de dest bi çalakîye kenê û heta saete 16:30 de derheqê Ocalanî de vilawekan vila kenê û merdiman dir dîyalogan virazenê.
Pîya bi temsîlkaranê sazîyanê Kurdan ê Ewropa heman wextî de mengêk ra reyêk zî temsîlkarê leteyanê Têgêrayîşê Cinîyan ê Kurdan ê Ewropa (TJK-E) benê nobedar. Cinîyî, ciwanî, mayî, merdimê şehîdan, temsîlkarê sazîyanê Kurdan, xebatkarê medya û hunermendî zî tewrê çalakî benê.
‘Heta ke Ocalan Azad Bibo do Nobeda Ma Dewam Bikero’
Amadekaranê çalakîye ra Mûnzûr Emekçîyo ke bi serran tewrê aktîvîte bi, serra 2016 de cuya xo vînî kerdebî. 30’ê Adar a 2015’î de ANF’yî rê qisey kerdibi û vatibi, “Bi nameyê Komîteya amadekare ma do heta azadîya Birêz Ocalanî çalakîya xo ya nobede bi paştdayîşê şarê xo bidomnê.”
Keso bi nameyê Zulfu Bîngol serre û nîm o zereyê Komîteya Çalakîye de yo. Bîngolî vist vîrî ke înan heşt serrî xo ra dima verdayê û heta azadîya Ocalanî do çalakîya xo bidomnê.
Bîngolî vist vîrî, Ocalan şarêk hemverê çinbîyayîşî de hîşyar kerd û vat şarê ke rayberê xo rê wayîr nêvejênê nêeşkenê ameyoxê xo rê wayîr vejîyê. Bîngolî vat, “Loma na çalakî çalakîya şarêk ê wayîrvejîyayîşê ameyoxê xo ya.”
Bîngolî vat ke bi na nobete ê tarîxê ameyoxê xo nûsenê û vat, “Demo ke domanê ma, torinê ma rojêk bi na çalakî pê bihesîyê, do bi mucadeleyê ma yê çar perçeyanê Kurdistanî û her cayê dinya serberz bibê.” Avûkatanê verênan ê Ocalanî ra Mahmût Şakar ê kesan ra yew o ke çalakîya Ocalanî rê azadîye şopneno.
Şakar serrgêra vîstine ya komploya mîyanneteweyîye ya hemverê Ocalanî de bale ante sere muhîmîya çalakîya ‘Nobeda Ocalanî rê azadîye’ û vat, “Hemverê komplo de heme perçeyanê Kurdistanî de û diaspora de xoverdayîşêko destanî, demderg, bêmabên û biisrar ame kerdene. Şarê ma bi îrade û qerardarîyêka pîle hemverê hêrişêkê pîlî vindert.”
Temsîlkarê Sazîyan do Bibê Nobedar
Temsîlkarê sazîyanê Kurdistanîyan û yê Tirkîya do ewro bibê nobedar. Pîya bi leteyanê Kongreya Cimatê Demokratîkî ya Kurdistanî yê Ewropa (KCDK-E) do temsîlkarê sazîyan panc rojan nobedar bê.
